ПРЕДЛОГ ЗАКОНА О ИЗМЕНИ ЗАКОНА

О ЈАВНИМ МЕДИЈСКИМ СЕРВИСИМА

Члан 1.

У Закону о јавним медијским сервисима („Службени гласник РС”, број 83/14), у члану 62. став 1. мења се и гласи:

„Од 1. јануара 2016. године до 31. децембра 2016. године Јавна медијска установа „Радио телевизија Србије” и Јавна медијска установа „Радио телевизија Војводине”, делимично се финансирају из буџета Републике Србије, за обављање основне делатности.”

Члан 2.

Овај закон ступа на снагу наредног дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о измени Закона о јавним медијским сервисима садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања, као и у одредби члана 50. став 2. Устава Републике Србије којом је прописано да се телевизијске и радио станице оснивају у складу са законом.

**II. Разлози за доношење Закона**

Полазећи од значаја који јавни медијски сервиси имају у очувању и унапређењу демократских вредности друштва, Стратегијом развоја система јавног информисања у Републици Србији до 2016. године предвиђено је да се рад и положај јавних медијских сервиса регулише посебним законом у складу са европским регулаторним оквиром.

Законом о јавним медијским сервисима, који је ступио на снагу 13. августа 2014.године, предвиђено је да Република Србија обезбеђује стабилно и довољно финансирање основне делатности јавног медијског сервиса. Такође је предвиђено да се јавни медијски сервиси до 31. децембра 2015. године финансирају из буџета Републике Србије, а да се од 1. јануара 2016. године основна делатност јавног медијског сервиса финансира се из таксе за јавни медијски сервис.

Да би се неометано остваривала основна делатност јавног медијског сервиса, управни одбори два јавна медијска сервиса донели су одлуку, у складу са Законом, да висина месечне таксе за обвезнике плаћања таксе износи 500,00 динара на месечном нивоу.

У разговорима са представницима Међународног монетарног фонда у Републици Србији, приликом израде Буџета за 2016. године, скренута је пажња од стране ММФ да сматрају да је платежна способност грађана Републике Србије таква да се неће моћи обезбедити задовољавајућа наплата таксе за јавни медијски сервис и да би висину таксе требало кориговати.

Полазећи од статистичких података о просечној заради и висини пензија у Републици Србији, са једне стране, и потреби обезбеђења услова за несметано обављања основне делатности јавних медијских сервис, са друге стране, као најцелисходније нађено је решење да се и у наредном периоду од годину дана, тј. од 1. јануара 2016. године до 31. децембра 2016. године јавни медијски сервиси делимично финансирају из Буџета Републике Србије а делимично из таксе за јавне медијске сервисе. Сразмера ће се тражити између могућности Буџета и економске снаге обвезника плаћања таксе.

На овај начин обезбеђује се одговарајући стабилан систем финансирања јавних медијских сервиса и њихова независност, а грађани се мање финансијски оптерећују.

**III. Објашњење основних правних института и**

**појединачних решења**

Чланом 1. Закона предвиђено је да се два јавна медијска сервиса, Јавна медијска установа „Радио телевизија Србије” и Јавна медијска установа „Радио телевизија Војводине” од 1. јануара 2016. године до 31. децембра 2016. године делимично финансирају из Буџета Републике Србије за обављање основне делатности.

Износ средстава из Буџета утврђује се законом којим се уређује буџет за 2016. године и опредељује се на позицији министарства надлежног за послове информисања.

Чланом 2. уређено је да овај закон ступа на снагу наредног дана од дана објављивања у „Службеном гласнику Републике Србије”, из разлога што је потребно већ од 1. јануара 2016. године обезбедити стабилно и довољно финансирање јавних медијских сервиса за обављање њихове основне делатности.

**IV. Финансијска средства потребна за спровођење Закона**

За спровођење овог закона потребно је обезбедити у буџету Републике Србије за 2016. годину средства за редовно финансирање основне делатности јавних медијских сервиса у износу од 4.000.000.000,00 динара (четиримилијардединара).

**V. Разлози за доношење закона по хитном поступку**

Предлаже се доношење Закона о измени Закона о јавним медијским сервисима по хитном поступку због потребе отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

Имајући у виду напред наведено, сматрамо да су се стекли услови да се Закон о измени Закона о јавним медијским сервисима донесе по хитном поступку.

**ПРЕГЛЕД ОДРЕДАБА КОЈЕ СЕ МЕЊАЈУ**

Члан 62.

~~До дана почетка примене одредаба из чл. 37-42. Овог закона, јавна медијска установа „Радио телевизија Србије~~” ~~и јавна медијска установа „Радио телевизија Војводине~~ ~~, финансирају се из буџета Републике Србије.~~

ОД 1. ЈАНУАРА 2016. ГОДИНЕ ДО 31. ДЕЦЕМБРА 2016. ГОДИНЕ ЈАВНА МЕДИЈСКА УСТАНОВА „РАДИО ТЕЛЕВИЗИЈА СРБИЈЕ” И ЈАВНА МЕДИЈСКА УСТАНОВА „РАДИО ТЕЛЕВИЗИЈА ВОЈВОДИНЕ”, ДЕЛИМИЧНО СЕ ФИНАНСИРАЈУ ИЗ БУЏЕТА РЕПУБЛИКЕ СРБИЈЕ, ЗА ОБАВЉАЊЕ ОСНОВНЕ ДЕЛАТНОСТИ.

**`ИЗЈАВА О УСКЛАЂЕНОСТИ**

**ПРОПИСА СА ПРОПИСИМА ЕВРОПСКЕ УНИЈЕ**

**1. Овлашћени предлагач прописа:** Влада

**Обрађивач:** Министарство културе и информисања

**2. Назив прописа**

Предлог закона о измени Закона о јавним медијским сервисима

Draft Law on Amendments to the Law on Public Service Broadcasting

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно с одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум):

а) Одредба Споразума и Прелазног споразума која се односе на нормативну саржину прописа,

Споразум - Наслов V – Кретање радника, пословно настањивање, пружање услуга, кретање капитала, Поглавље III - Пружање услуга, чланови 59. и 60.

Споразум - Наслов VI - Усклађивање прописа, примена права и правила конкуренције, Конкуренција и остале економске одредбе - члан 73.

Споразум - Наслов VIII - Политике сарадње, Културна сарадња - члан 103., Сарадња у аудио-визуелној области - члан 104. и Информације и комуникација - члан 107.

б) Прелазни рок за усклађивање законодавства према одредбама Споразума и Прелазног споразума,

Општи рок.

в) Оцена испуњености обавезе које произлазе из наведене одредбе Споразума и Прелазног споразума,

Испуњава у потпуности.

г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума,

/

д) Веза са Националним програмом за усвајање правних тековина Европске уније.

Место у структури НПАА – Поглавље 3. Способност преузимања обавеза из чланства у ЕУ – потпоглавље 3.10 Информационо друштво и медији – потпотпоглавље 3.10.3 Аудиовизуална политика

Шифра прописа из НПАА базе : 2014-39

4. Усклађеност прописа са прописима Европске уније:

а) Навођење одредби примарних извора права Европске уније и оцене усклађености са њима,

Уговор о оснивању Европске уније, Наслов I – Заједничке одредбе, члан 2. и 6. ( потпуно усклађен )

Повеља Европске уније о основним правима, Наслов II – Слободе, члан 11. ( потпуно усклађен )

Европска Конвенција о заштити људских права и основних слобода, Део I – Права и слободе, члан 10. ( потпуно усклађен )

Уговор о функционисању Европске уније, Део III Политике заједнице и унутрашње мере Уније, Наслов IV – Слободно кретање људи, услуга и капитала, Поглавље 3. – Услуге, члан 56.

( потпуно усклађен )

Уговор о функционисању Европске уније, Део III Политике заједнице и унутрашње мере Уније, Наслов VII – Заједничка правила о конкуренцији, опорезивању и приближавању закона, Поглавље 1. – Правила о конкуренцији, Потпоглавље 1. – Правила која се примењују на учеснике на тржишту, члан 106. ( потпуно усклађен )

Уговор о функционисању Европске уније, Део III Политике заједнице и унутрашње мере Уније, Наслов VII – Заједничка правила о конкуренцији, опорезивању и приближавању закона, Поглавље 1. – Правила о конкуренцији, Потпоглавље 1. – Државна помоћ, члан 107. ( потпуно усклађен )

Уговор о функционисању Европске уније, Део III Политике заједнице и унутрашње мере Уније, Наслов XIII – Култура, члан 167. ( потпуно усклађен )

Уговор о функционисању Европске уније, Део III Политике заједнице и унутрашње мере Уније, Наслов XVII – Индустрија, члан 173. ( потпуно усклађен )

б) Навођење секундарних извора права Европске уније и оцене усклађености са њима,

Директива 2010/13/ЕУ Европског парламента и Савета од 10. марта 2010. године о координацији одређених одредаба утврђених законима и другим прописима у државама чланицама о пружању аудиовизуалних медијских услуга (Директива о аудиовизуалним медијским услугама) (Сл. лист бр. L 95, 15.4.2010)

Directive 2010/13/EU of the European Parliament and of the Council of 10 March 2010 on the coordination of certain provisions laid down by law, regulation or administrative action in Member States concerning the provision of audiovisual media services (Audiovisual Media Services Directive) (OJ L 95, 15.4.2010),

CELEX

32010L0013

32010L0013R(01)

в) Навођење осталих извора права Европске уније и усклађеност са њима,

/

г) Разлози за делимичну усклађеност, односно неусклађеност,

/

д) Рок у којем је предвиђено постизање потпуне усклађености прописа са прописима Европске уније.

*/*

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

/

6. Да ли су претходно наведени извори права Европске уније преведени на српски језик?

Да.

7. Да ли је пропис преведен на неки службени језик Европске уније?

Да.

8. Учешће консултаната у изради прописа и њихово мишљење о усклађености

Консултације су обављене са Министарством финансија, ММФ и са два јавна медијска сервиса.